《读黄诗》
宋代·林希逸

我生所敬涪江翁，知翁不独哦诗工。逍遥颇学漆园吏，下笔纵横法略同。

自言锦机织锦手，兴寄每有离骚风。内篇外篇手分别，冥搜所到真奇绝。

颉颃韩柳追庄骚，笔意尤工是晚节。两苏而下秦晁张，闭门觅句陈履常。

当时姓名比明月，文莫如苏诗则黄。黔南日月老宾送，白头去作宜州梦。

官楼家乘谁得之，那知珠玉无散遗。生前忍苦琢诗句，飘泊不忧无死处。

今人更病语太奇，哀公不遇今犹故。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。